67/2018

Útdráttur

Ó var með dómi héraðsdóms sakfelld fyrir þjófnaðarbrot, nytjastuld og fíkniefnalagabrot og dæmd í tíu mánaða óskilorðsbundið fangelsi. Var við ákvörðun refsingarinnar horft til þess að Ó hefði með brotum sínum rofið skilorð dóms frá 27. maí 2015 en samkvæmt sakavottorði sem lagt var fram í héraðsdómi var refsing hennar samkvæmt þeim dómi, fimm mánaða fangelsi, skilorðsbundin að fullu. Til samræmis við þetta var refsing Ó fyrir þau brot sem skilorðsdómurinn tók til og brot þessa máls ákveðin í einu lagi. Við meðferð málsins fyrir Landsrétti var lagt fram nýtt og leiðrétt sakavottorð þar sem fram kom að refsing Ó samkvæmt framangreindum dómi var skilorðsbundin að hluta, nánar tiltekið þannig að frestað var fullnustu á þremur mánuðum af fimm mánaða refsivist. Að teknu tilliti til þessa og 78. gr. almennra hegningarlaga en að öðru leyti með vísan til forsendna héraðsdóms var refsing Ó ákveðin fangelsi í átta mánuði.

Dómur Landsréttar

Mál þetta dæma landsréttardómararnir A-kvk-nf E-kvk-nf, D-kk-nf Þ-kk-nf B-kk-nf og Þ-kk-nf I-kk-nf N-kk-nf.

Málsmeðferð og dómkröfur aðila

1 Ríkissaksóknari skaut málinu til Hæstaréttar Íslands 26. október 2017 í samræmi við yfirlýsingu ákærðu um áfrýjun. Gögn málsins bárust Landsrétti 2. janúar 2018 en samkvæmt 1. mgr. 78. gr. laga nr. 49/2016, sbr. 76. gr. laga nr. 117/2016 og 4. gr. laga nr. 53/2017, hefur málið verið rekið fyrir Landsrétti frá þeim tíma. Áfrýjað er dómi Héraðsdóms Reykjavíkur 23. febrúar 2017 í málinu nr. S663/2016.

2 Ákæruvaldið krefst þess að hinn áfrýjaði dómur verði staðfestur um sakfellingu ákærðu og upptöku fíkniefna en að refsing hennar verði þyngd.

3 Ákærða krefst þess aðallega að hún verði sýknuð af sakargiftum samkvæmt ákæruliðum 2 og 5 í ákæru og nytjastuldi samkvæmt 7. lið hennar. Til vara krefst ákærða þess að refsing hennar verði milduð. Niðurstaða

4 Með vísan til forsendna héraðsdóms verður ákærða sakfelld fyrir þau brot sem henni eru gefin að sök í málinu og til endurskoðunar eru hér fyrir dómi. Þá eru brot hennar réttilega heimfærð til refsiákvæða í hinum áfrýjaða dómi en þau framdi hún í september 2015 og 3. apríl og 8. maí 2016.

5 Með dómi 27. maí 2015 var ákærða sakfelld fyrir brot gegn 244. og 248. gr. almennra hegningarlaga nr. 19/1940 og gert að sæta fangelsi í fimm mánuði. Samkvæmt sakavottorði sem lagt var fram í héraðsdómi var refsingin skilorðsbundin að fullu. Til samræmis við þetta og með vísan til 60. gr. laganna var refsing ákærðu fyrir þau brot sem skilorðsdómurinn tók til og brot þessa máls ákveðin í einu lagi í hinum áfrýjaða dómi eftir reglum 77. gr. sömu laga og einnig 78. gr. þeirra vegna sektargreiðslu sem ákærða gekkst undir 4. apríl 2016 fyrir brot á lögum nr. 65/1974 um ávana og fíkniefni. Að þessu virtu og með vísan til sakaferils ákærðu að öðru leyti var henni gert að sæta fangelsi í 10 mánuði. Fyrir Landsrétt hefur verið lagt nýtt sakavottorð þar sem fram kemur að refsing ákærðu samkvæmt framangreindum dómi var skilorðsbundin að hluta, nánar tiltekið þannig að frestað var fullnustu á þremur mánuðum af fimm mánaða refsivist. Verður skilorðshluti dómsins tekinn upp og dæmdur með í þessu máli. Þá var ákærðu með dómi 22. nóvember 2017, það er eftir uppkvaðningu hins áfrýjaða dóms, gert að sæta fangelsi í tvo mánuði fyrir þjófnað, gripdeild, fíkniefnalagabrot og brot gegn umferðarlögum. Ber því að ákveða refsingu ákærðu sem hegningarauka við þann dóm, sbr. til dæmis dóm Hæstaréttar 1. desember 2005 í máli nr. 306/2005. Að teknu tilliti til þessa en að öðru leyti með vísan til forsendna héraðsdóms um refsingu ákærðu verður hún ákveðin fangelsi í átta mánuði. Í ljósi sakaferils ákærðu og þrátt fyrir þann drátt sem varð á meðferð málsins frá því tilkynnt var um áfrýjun og þar til málsgögn bárust Landsrétti þykja ekki vera efni til að skilorðsbinda refsinguna.

6 Ákvæði hins áfrýjaða dóms um upptöku fíkniefna og sakarkostnað eru staðfest.

7 Með vísan til 1. mgr. 237. gr. laga nr. 88/2008 um meðferð sakamála verður ákærða dæmd til að greiða 2/3 hluta alls áfrýjunarkostnaðar málsins en að öðru leyti greiðist hann úr ríkissjóði. Samkvæmt yfirliti ríkissaksóknara nemur sakarkostnaður fyrir Landsrétti 29.992 krónum, en við þá fjárhæð bætast málsvarnarlaun verjanda ákærðu sem ákveðin verða að meðtöldum virðisaukaskatti eins og í dómsorði greinir.

Dómsorð:

Ákærða, Ó-kvk-nf K-kvk-nf J-kvk-nf, sæti fangelsi í átta mánuði.

Ákvæði hins áfrýjaða dóms um upptöku fíkniefna og sakarkostnað eru staðfest.

Ákærða greiði 2/3 hluta alls áfrýjunarkostnaðar málsins, sem nemur samtals 401.992 krónum, þar sem með eru talin málsvarnarlaun verjanda hennar, B-kk-ef J-kk-ef lögmanns, 372.000 krónur. Að öðru leyti greiðist áfrýjunarkostnaður úr ríkissjóði.